Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ περί περαιτέρω τροποποιήσεως του κανονισμού (ΕΟΚ) αριθ. 3905/88 για την επιβολή οριστικού δασμού αντιντάμπινγκ στις εισαγωγές νημάτων από πολυεστέρες καταγωγής Ταϊβάν και Τουρκίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Με τον κανονισμό (ΕΟΚ) αριθ. 3905/88, το Συμβούλιο επέβαλε οριστικό δασμό αντιντάμπινγκ στις εισαγωγές νημάτων από πολυεστέρες καταγωγής, μεταξύ άλλων, Ταϊβάν. Ο εν λόγω κανονισμός τροποποιήθηκε με τον κανονισμό (ΕΚ) αριθ. 1074/96 του Συμβουλίου.

Οι υπηρεσίες της Επιτροπής διενήργησαν ενδιάμεση επανεξέταση δυνάμει του άρθρου 11 παράγραφος 3 του κανονισμού (ΕΚ) αριθ. 384/96 του Συμβουλίου κατόπιν αιτήσεως που υπέβαλε παραγωγός-εξαγωγέας νημάτων από πολυεστέρες στην Ταϊβάν (LeaLea Enterprise Co., Ltd). Η αίτηση υποστήριζε ότι ο ενδιαφερόμενος παραγωγός-εξαγωγέας δεν ασκούσε πλέον πρακτική ντάμπινγκ και επομένως το εφαρμοζόμενο μέτρο αντιντάμπινγκ έπρεπε να καταργηθεί. Η δέουσα έρευνα άρχισε τον Μάιο του 1999.

Η έρευνα έδειξε ότι η πρακτική ντάμπινγκ που ασκούσε η ενδιαφερόμενη εταιρεία έχει εξαλειφθεί. Πράγματι, για το σύνολο σχεδόν των εξαγωγών που πραγματοποιήθηκαν κατά την περίοδο έρευνας, ήτοι, 98,4% του συνόλου των εξαγωγών στην ΕΕ, οι τιμές εκ του εργοστασίου υπερέβαιναν σημαντικά την αντίστοιχη κανονική αξία.

Η έρευνα έδειξε επίσης ότι η εξέλιξη αυτή δεν οφείλετο σε προσωρινές μεταβολές αλλά έπρεπε να θεωρηθεί διαρκής, δεδομένου ότι ερμηνεύεται κυρίως από την αύξηση της παραγωγικής ικανότητας της εταιρείας από το 1997 λόγω της δημιουργίας των δικών της εγκαταστάσεων παραγωγής πολυμερών και μερικώς προσανατολισμένων νημάτων. Ως εκ τούτου, η εταιρεία απέκτησε πλήρως ολοκληρωμένη παραγωγή νημάτων από πολυεστέρες. Η νέα αυτή κατάσταση οδήγησε σε σημαντική μείωση της κανονικής αξίας των νημάτων από πολυεστέρες ενώ αυξήθηκαν και οι τιμές εξαγωγής. Τόσο η μείωση της κανονικής αξίας όσο και η αύξηση των τιμών εξαγωγής ίσχυσαν για ορισμένο χρονικό διάστημα και επομένως θεωρούνται διαρκείς.

Υπό το πρίσμα των ανωτέρω, η Επιτροπή προτείνει στο Συμβούλιο να εγκρίνει τη συνημμένη πρόταση κανονισμού για την τροποποίηση του άρθρου 3 του κανονισμού (ΕΚ) αριθ. 1074/96 ώστε να καταργηθεί ο δασμός αντιντάμπινγκ ύψους 12,9% που επιβλήθηκε στα νήματα από πολυεστέρες που παράγονται και πωλούνται για εξαγωγή στην ΕΕ από την LeaLea Enterprise Co., Ltd.

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

περί περαιτέρω τροποποιήσεως του κανονισμού (ΕΟΚ) αριθ. 3905/88 για την επιβολή οριστικού δασμού αντιντάμπινγκ στις εισαγωγές νημάτων από πολυεστέρες καταγωγής Ταϊβάν και Τουρκίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχoντας υπόψη:

τη συνθήκη για την ίδρυση της Ευρωπαϊκής Κoινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας [1], και ιδίως το άρθρο 11 παράγραφος 3,

[1] ΕΕ L 56, 6.3.1996, σ.1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 905/98 (ΕΕ L 128, 30.4.1998, σ. 18).

την πρόταση της Επιτροπής κατόπιν διαβουλεύσεων με τη συμβουλευτική επιτροπή,

Εκτιμώντας εξής:

Α. ΙΣΧΥΟΝΤΑ ΜΕΤΡΑ

(1) Με τον κανονισμό (ΕΟΚ) αριθ. 3905/88 [2], ο οποίος τροποποιήθηκε περαιτέρω με τον κανονισμό (ΕΚ) αριθ. 1074/96, [3] το Συμβούλιο επέβαλε οριστικό δασμό αντιντάμπινγκ στις εισαγωγές νημάτων από πολυεστέρες καταγωγής Ταϊβάν και Τουρκίας.

[2] ΕΕ L 347, 16.12.1998, σ. 10

[3] ΕΕ L 141, 14.6.1996, σ.45

Β. ΑΙΤΗΣΗ ΕΠΑΝΕΞΕΤΑΣΗΣ

(2) Η LeaLea Enterprise Co., Ltd. ("LeaLea"), Ταϊβανός παραγωγός-εξαγωγέας του υπό εξέταση προϊόντος που υπόκειται στα ισχύοντα μέτρα αντιντάμπινγκ, υπέβαλε αίτηση ενδιάμεσης επανεξέτασης του κανονισμού (ΕΚ) αριθ. 1074/96 με τον οποίο το Συμβούλιο τροποποίησε περαιτέρω τον κανονισμό (ΕΟΚ) αριθ. 3905/88.

(3) Η εν λόγω αίτηση, σύμφωνα με το άρθρο 11 παράγραφος 3 του κανονισμού (ΕΚ) αριθ. 384/96 ("βασικός κανονισμός"), για να αιτιολογήσει την έναρξη επανεξέτασης, υποστήριξε ότι οι συνθήκες βάσει των οποίων καθορίστηκαν τα ισχύοντα μέτρα έχουν μεταβληθεί. Σύμφωνα με την αίτηση, η βελτίωση της παραγωγικής ικανότητας η οποία οδήγησε σε διαρκή πτώση του κόστους παραγωγής, μείωσε την κανονική αξία της LeaLea. Παράλληλα, οι τιμές εξαγωγής της LeaLea αυξήθηκαν. Η LeaLea ισχυρίστηκε ότι, επομένως, τα ισχύοντα μέτρα πρέπει να καταργηθούν στο βαθμό που την αφορούν.

(4) Δεδομένου ότι η αίτηση περιελάμβανε επαρκή εκ πρώτης όψεως αποδεικτικά στοιχεία, η Επιτροπή, κατόπιν διαβουλεύσεων με τη συμβουλευτική επιτροπή, αποφάσισε να κινήσει ενδιάμεση επανεξέταση [4] του κανονισμού (ΕΚ) αριθ. 1074/96.

[4] ΕΕ C 143, 21.5.1999, σ.4

(5) Η παρούσα επανεξέταση αφορά αποκλειστικά την πρακτική ντάμπινγκ που ασκήθηκε από τη LeaLea.

Γ. ΔΙΑΔΙΚΑΣΙΑ

(6) Η έρευνα για την πρακτική ντάμπινγκ κάλυψε την περίοδο από την 1η Απριλίου 1998 ως τις 31 Μαρτίου 1999 ("περίοδος έρευνας").

(7) Η Επιτροπή ενημέρωσε επισήμως τους αντιπροσώπους της χώρας εξαγωγής σχετικά με την έναρξη της ενδιάμεσης επανεξέτασης και παρείχε στα άμεσα ενδιαφερόμενα μέρη την ευκαιρία να γνωστοποιήσουν γραπτώς τις απόψεις τους και να ζητήσουν να γίνουν δεκτά σε ακρόαση.

(8) Έλαβε παρατηρήσεις από την International Rayon and Synthetic Fibres Committee, ήτοι, την καταγγέλλουσα στην αρχική υπόθεση.

(9) Οι υπηρεσίες της Επιτροπής απέστειλαν ερωτηματολόγιο και έλαβαν λεπτομερείς πληροφορίες από τη LeaLea καθώς και από μία εκ των συνδεδεμένων με αυτήν εταιρειών.

(10) Οι υπηρεσίες της Επιτροπής αναζήτησαν και επαλήθευσαν όλα τα στοιχεία που έκριναν απαραίτητα για τον καθορισμό πρακτικής ντάμπινγκ και διεξήγαγαν έρευνες στις εγκαταστάσεις των ακόλουθων εταιρειών:

- Lea Lea Enterprise Co., Ltd., Tαϊπέι, Ταϊβάν

- Solelytex Industrial Corporation, Tαϊπέι, Ταϊβάν, παραγωγός συνδεδεμένος με την LeaLea.

(11) Τα ενδιαφερόμενα μέρη ενημερώθηκαν για τα πραγματικά περιστατικά και τις εκτιμήσεις βάσει των oπoίων επρόκειτο να προταθεί περαιτέρω τρoπoπoίηση τoυ κανoνισμoύ (ΕΚ) αριθ. 3905/88 και τους παρεσχέθη η δυνατότητα να διατυπώσουν τις παρατηρήσεις τους. Δεν ελήφθησαν παρατηρήσεις εντός της ταχθείσης προθεσμίας.

Δ. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ

1. Υπό εξέταση προϊόν

(12) Το υπό εξέταση προϊόν είναι το ίδιο με εκείνο της προηγούμενης έρευνας, δηλ., τα ελαστικοποιημένα νήματα συνεχών ινών από πολυεστέρες ("PTY"). Τα PTY προέρχονται άμεσα από μερικώς προσανατολισμένα νήματα πολυεστέρα και χρησιμοποιούνται στην υφαντική και στην πλεκτοβιομηχανία για την παραγωγή υφασμάτων από πολυεστέρα ή από πολυεστέρα και βαμβάκι. Το προϊόν υπάγεται σήμερα στον κωδικό ΣΟ 5402 33 00. Πρέπει ωστόσο να σημειωθεί ότι ο κανονισμός του Συμβουλίου για την επιβολή οριστικών μέτρων αναφέρεται στους κωδικούς ΣΟ 5402 33 10 και 5402 33 90 με τους οποίους έγινε η κατάταξη του προϊόντος κατά το χρόνο δημοσίευσης του κανονισμού.

(13) Υπάρχουν διάφοροι τύποι PTY, ανάλογα με το βάρος (σύστημα denier), τον αριθμό των ινών και τη στιλπνότητα. Επίσης, υπάρχουν διάφορες ποιότητες, ανάλογα με την αποτελεσματικότητα της διαδικασίας παραγωγής. Ωστόσο, δεν υφίστανται ουσιαστικές διαφορές στα βασικά χαρακτηριστικά και τις χρήσεις των διαφόρων τύπων και ποιοτήτων PTY. Όλοι οι τύποι PTY θεωρούνται ως ένα προϊόν για τους σκοπούς της παρούσας έρευνας.

2. Ομοειδές προϊόν

(14) Όπως και κατά την προηγούμενη έρευνα, η παρούσα έρευνα κατέδειξε ότι τα PTY που παράγονται στην Ταϊβάν από τη LeaLea και πωλούνται στην αγορά της Ταϊβάν ή εξάγονται στην Κοινότητα έχουν τα ίδια φυσικά και χημικά χαρακτηριστικά και τις ίδιες χρήσεις και, ως εκ τούτου, πρέπει να θεωρηθούν ομοειδές προϊόν κατά την έννοια του άρθρου 1 παράγραφος 4 του βασικού κανονισμού.

Ε. ΥΠΟΛΟΓΙΣΜΟΣ ΤΟΥ ΝΤΑΜΠΙΝΓΚ

1. Κανονική αξία

(15) Όσον αφορά τον καθορισμό της κανονικής αξίας, εξετάστηκε κατ' αρχήν εάν το σύνολο των εγχώριων πωλήσεων του υπό εξέταση προϊόντος που πραγματοποίησε η LeaLea ήταν αντιπροσωπευτικό σε σύγκριση με το σύνολο των εξαγωγικών πωλήσεών της στην Κοινότητα. Σύμφωνα με το άρθρο 2 παράγραφος 2 του βασικού κανονισμού, οι εγχώριες πωλήσεις θεωρούνται αντιπροσωπευτικές δεδομένου ότι ο συνολικός όγκος των εγχώριων πωλήσεων της LeaLea ανήλθε τουλάχιστον στο 5% του συνολικού όγκου των πωλήσεων στην Κοινότητα.

(16) Για τους σκοπούς του άρθρου 2 παράγραφος 2 του βασικού κανονισμού, για κάθε τύπο προϊόντος που διατέθηκε από τη LeaLea στην εγχώρια αγορά και ο οποίος διαπιστώθηκε ότι ήταν άμεσα συγκρίσιμος με τους τύπους του προϊόντος που εξήχθησαν στην Κοινότητα, εξετάστηκε κατά πόσον οι εγχώριες πωλήσεις ήσαν επαρκώς αντιπροσωπευτικές. Το γεγονός αυτό εξακριβώθηκε όταν, κατά την περίοδο έρευνας, το σύνολο των εγχώριων πωλήσεων ενός τύπου προϊόντος αντιπροσώπευε ποσοστό 5% ή περισσότερο του συνολικού όγκου των πωλήσεων για εξαγωγή στην Κοινότητα του ιδίου τύπου προϊόντος.

(17) Όσον αφορά τους 10 τύπους του προϊόντος που πληρούν την προϋπόθεση αυτή, εξετάστηκε αν μπορούσε να θεωρηθεί ότι οι εγχώριες πωλήσεις κάθε τύπου προϊόντος πραγματοποιήθηκαν στο πλαίσιο συνήθων εμπορικών πράξεων, προσδιορίζοντας την αναλογία των επικερδών πωλήσεων του εν λόγω τύπου σε ανεξάρτητους πελάτες. Σε περιπτώσεις όπου οι επικερδείς πωλήσεις ενός τύπου αντιπροσώπευαν άνω του 80% του συνολικού όγκου των εγχώριων πωλήσεων αυτού του τύπου, η κανονική αξία βασίστηκε στη μέση σταθμισμένη τιμή όλων των εγχώριων πωλήσεων που πραγματοποιήθηκαν κατά την περίοδο έρευνας (τέσσερις τύποι). Σε περιπτώσεις όπου οι επικερδείς πωλήσεις ενός τύπου αντιπροσώπευαν τουλάχιστον 10% αλλά όχι περισσότερο από 80% του συνολικού όγκου των εγχώριων πωλήσεων αυτού του τύπου, η κανονική αξία βασίστηκε στη μέση σταθμισμένη τιμή μόνο των επικερδών πωλήσεων (πέντε τύποι).

(18) Για τους τύπους του προϊόντος των οποίων ο όγκος των εγχώριων πωλήσεων ήταν μικρότερος από 5% του όγκου των εξαγωγών στην Κοινότητα (τέσσερις τύποι), ή όταν ο όγκος των επικερδών εγχώριων πωλήσεων ήταν μικρότερος από 10% (ένας τύπος), θεωρήθηκε ότι οι εγχώριες πωλήσεις αυτών των τύπων του προϊόντος ήταν ανεπαρκείς κατά την έννοια του άρθρου 2 παράγραφος 2 του βασικού κανονισμού. Για τους τύπους αυτούς, η κανονική αξία κατασκευάστηκε με βάση το κόστος παρασκευής της LeaLea για τον εν λόγω εξαγόμενο τύπο προϊόντος συν εύλογο ποσό για τα έξοδα πώλησης και τα γενικά και διοικητικά έξοδα και το κέρδος, σύμφωνα με το άρθρο 2 παράγραφοι 3 και 6 του βασικού κανονισμού. Τα έξοδα πώλησης και τα γενικά και διοικητικά έξοδα βασίστηκαν στις εγχώριες πωλήσεις του ομοειδούς προϊόντος που πραγματοποίησε η LeaLea. Το περιθώριο κέρδους καθορίστηκε με βάση τις εγχώριες πωλήσεις του ομοειδούς προϊόντος που πραγματοποιήθηκαν από τη LeaLea κατά τις συνήθεις εμπορικές πράξεις.

2. Τιμή εξαγωγής

(19) Δεδομένου ότι όλες οι εξαγωγικές πωλήσεις του υπό εξέταση προϊόντος πραγματοποιήθηκαν άμεσα σε ανεξάρτητους πελάτες στην Κοινότητα, η τιμή εξαγωγής καθορίστηκε σύμφωνα με το άρθρο 2 παράγραφος 8 του βασικού κανονισμού, ήτοι με βάση τις καταβληθείσες ή καταβλητέες τιμές.

3. Σύγκριση

(20) Η σύγκριση πραγματοποιήθηκε σε τιμές "εκ του εργοστασίου" και στο ίδιο επίπεδο εμπορίου. Για να εξασφαλιστεί ορθή σύγκριση, ελήφθησαν υπόψη, σύμφωνα με το άρθρο 2 παράγραφος 10 του βασικού κανονισμού, οι διαφορές των παραγόντων που, κατά τους ισχυρισμούς και με βάση τα στοιχεία, επηρέασαν τις τιμές και τη δυνατότητα σύγκρισης των τιμών, ήτοι, το κόστος μεταφοράς, ασφάλισης, διεκπεραίωσης, φόρτωσης και τα παρεπόμενα έξοδα, το πιστωτικό κόστος και οι προμήθειες.

4. Περιθώριo ντάμπινγκ

(21) Πραγματοποιήθηκε σύγκριση μεταξύ της μέσης σταθμισμένης προσαρμοσμένης κανονικής αξίας ανά τύπο προϊόντος και της μέσης σταθμισμένης καθαρής τιμής εξαγωγής "εκ του εργοστασίου" για τον ίδιο τύπο προϊόντος, σύμφωνα με το άρθρο 2 παράγραφος 11 του βασικού κανονισμού.

(22) Η προαναφερθείσα σύγκριση κατέδειξε την ύπαρξη αμελητέου ντάμπινγκ για τη LeaLea (περιθώριο ντάμπινγκ 0,3%).

ΣΤ. ΔΙΑΡΚΗΣ ΧΑΡΑΚΤΗΡΑΣ ΤΩΝ ΜΕΤΑΒΟΛΩΝ

(23) Σύμφωνα με το άρθρο 11 παράγραφος 3 του βασικού κανονισμού, η Επιτροπή εξέτασε επίσης εάν η μεταβολή των συνθηκών ήταν δυνατόν να θεωρηθεί εύλογα διαρκούς χαρακτήρα. Στο πλαίσιο αυτό, διαπιστώθηκε ότι η παραγωγή της LeaLea αυξήθηκε σημαντικά σε σύγκριση με την αρχική περίοδο έρευνας (δηλ. από 1ης Ιουλίου 1993 έως 30 Ιουνίου 1994) λόγω της δημιουργίας, το 1997, των δικών της εγκαταστάσεων παραγωγής τόσο για τα πολυμερή όσο και για τα μερικώς προσανατολισμένα νήματα. Η χρήση μερικώς προσανατολισμένων νημάτων παραγόμενων επιτόπου οδήγησε σε σημαντική πτώση του κόστους παραγωγής και σε αντίστοιχη μείωση των εγχώριων τιμών PTY γεγονός που, με την αύξηση των τιμών εξαγωγής, μπορεί, μερικώς τουλάχιστον, να θεωρηθεί διαρκής μεταβολή.

Ζ. ΣΥΜΠΕΡΑΣΜΑ

(24) Από την έρευνα διαπιστώθηκε ότι η πρακτική ντάμπινγκ κατά την περίοδο έρευνας μειώθηκε σε αμελητέα επίπεδα λόγω της μείωσης της κανονικής αξίας και της αύξησης των τιμών εξαγωγής. Οι μεταβολές αυτές θεωρούνται διαρκούς χαρακτήρα, ειδικότερα, η μείωση της κανονικής αξίας η οποία οφείλεται στη διαρκή μείωση του κόστους παραγωγής λόγω βελτίωσης της παραγωγικής ικανότητας.

(25) Στο πλαίσιο των ανωτέρω, το Συμβούλιο θεωρεί ότι τα μέτρα που έχουν επιβληθεί στη LeaLea πρέπει να καταργηθούν.

(26) Δεδομένου ότι η κατάργηση των μέτρων αφορά μόνο τη LeaLea και όχι το σύνολο της Ταϊβάν, η LeaLea παραμένει υποκείμενη στη διαδικασία και δύναται να αποτελέσει εκ νέου αντικείμενο έρευνας σε κάθε επακόλουθη επανεξέταση που διενεργείται για την Ταϊβάν, σύμφωνα με το άρθρο 11 του βασικού κανονισμού.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 3 του κανονισμού αριθ. 1074/96 προσαρμόζεται ως εξής:

«Το άρθρο 2 του κανονισμού (ΕΟΚ) αριθ. 3905/88 αντικαθίσταται από τα εξής:

"Άρθρο 2

1. Επιβάλλεται οριστικός δασμός αντιντάμπινγκ στις εισαγωγές ελαστικοποιημένων νημάτων συνεχών ινών από πολυεστέρες (PTY) που υπάγονται στον κωδικό ΣΟ 5402 33 00, καταγωγής Ταϊβάν και Τουρκίας.

2. Το ύψος του εφαρμοστέου δασμού στην καθαρή τιμή ελεύθερο στα κοινοτικά σύνορα, πριν από τον εκτελωνισμό, καθορίζεται ως εξής:

>ΘΕΣΗ ΠIΝΑΚΑ>

3. Εκτός εάν ορίζεται διαφορετικά, εφαρμόζονται οι διατάξεις που ισχύουν για τους δασμούς."»

Άρθρο 2

Ο παρών κανονισμός τίθεται σε ισχύ την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος